Jabuli 132
Lega pi miyo gum kom kabedo maleŋ
1Ai Rwot, po pi Daudi,
ki pi can ducu bene ma yam en ociro;
2ki kit macalo yam en okwoŋo kwede kwoŋ bot Rwot,
ma okwono bot en ŋat Matek pa Yakobo ni,
3“Pe abidonyo i oda,
nyo kadi me ito i wi kitandana;
4nino bene pe bimako waŋa,
dok pe abimiyo waŋa,
5nio ka anoŋo kabedo pi Rwot,
kabedo ma en ŋat Matek pa Yakobo twero bedo iye.”
6-Nen, wawinyo pire ki i Eprata,
wanoŋo tye i potti me Jaar.
7“Wucitu ka ma en bedo iye,
wek wawore i nyim komkerre!”
8Ai Rwot, a icit i kabedoni me yweyo,
kacel ki canduk me tweroni.
9Wek ajwagini gurukke ki kit ma atir,
wek joni ma gigeni gudaŋŋe ki yomcwiny.
10Pe myero ikwer kabaka ma in aye yam iyero ka giwiro,
ento par pi laticci Daudi.
11-Rwot okwoŋo kwoŋ me ada bot Daudi,
ma en pe dok biloko, ni.
“Abiketo latin awobi acel ki i kin awobeni bedo kabaka,
en bibedo ka loc ki i ŋeyi.
12Ka likwayu ducu gibigwoko gicikkena ki ada
ki lok me caden ma apwonyogi kwede,
ci a biketo litiilogi bene bedo i wi komkerri,
gibibedo ka loc nakanaka.”
13Pien Rwot doŋ oyero Cion;
en mito ni obed pacone ka ma ebibedo iye.
14“Man aye kabedo me-yweyona ma abibedo iye matwal;
abibedo kany, pien doŋ amito.
15Abimiyo gum i kom Cion ci noŋo cam mabup;
dok abimiyo lucan ducu ma bedo iye giyeŋ ki kwon.
16Abimiyo ajwagine giruko lar,
ki jone ma geno Rwot gibidaŋŋbe ki yomcwiny.
17-Abiyero ŋat mo acel ki i kom likwayo pa Daudi me bedo kabaka;
doŋ atyeko yubo mac tara pi danona ma giwiro.
18Abimiyo lewic umo lukworre woko limuk,
ento en keken aye kerre bibedo maber dok bikelo,
kuc bot lwakke.”